title: Vykonávacie nariadenie Komisie (EÚ) 2018/1785 z 15. novembra 2018 o zatriedení určitého tovaru do kombinovanej nomenklatúry

text:
                  20.11.2018

                  SK

                  Úradný vestník Európskej únie

                  L 293/5

         VYKONÁVACIE NARIADENIE KOMISIE (EÚ) 2018/1785
         z 15. novembra 2018
         o zatriedení určitého tovaru do kombinovanej nomenklatúry
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 57 ods. 4 a článok 58 ods. 2,
         keďže:

                     (1)

                     S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu Rady (EHS) č. 2658/87 (2), je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.

                     (2)

                     V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.

                     (3)

                     Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe odôvodnenia uvedeného v stĺpci 3 danej tabuľky.

                     (4)

                     Je potrebné umožniť, aby sa držiteľ záväzných informácií o nomenklatúrnom zatriedení tovaru vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 34 ods. 9 nariadenia (EÚ) č. 952/2013. Toto obdobie by malo byť stanovené na tri mesiace.

                     (5)

                     Opatrenia stanovené v tomto nariadení sú v súlade so stanoviskom Výboru pre colný kódex,

               PRIJALA TOTO NARIADENIE:

            Článok 1
            Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.

            Článok 2
            Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 34 ods. 9 nariadenia (EÚ) č. 952/2013 počas troch mesiacov odo dňa nadobudnutia účinnosti tohto nariadenia.

            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 15. novembra 2018

                  Za Komisiu

                  v mene predsedu

               Stephen QUEST

                  generálny riaditeľ

                  Generálne riaditeľstvo pre dane a colnú úniu

            (1)  Ú. v. EÚ L 269, 10.10.2013, s. 1.

            (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).

            PRÍLOHA

                        Opis tovaru

                        Zatriedenie
                        (číselný znak KN)

                        Dôvody

                        (1)

                        (2)

                        (3)

                        Izolované káble (tzv. stohovacie káble – „stack cables“) v rôznych dĺžkach vybavené prípojkami na oboch koncoch.
                        Každý kábel pozostáva z 32 samostatných izolovaných vodičov na napätie nepresahujúce 1 000  V, zviazaných do 16 oplášťovaných párov, ktoré nie sú skrútené. Tieto páry sú obalené kovovou fóliou a kovovými niťami.
                        Káble slúžia na prepojenie spínačov, ktoré tvoria spínacie stanice (tzv. stohy – „stacks“) používané v telekomunikačných sieťach (miestne siete LAN). Umožňujú obojsmerný prenos údajov medzi spínačmi použitím technológie Ethernet.
                        Káble nemajú žiadne ďalšie funkcie (napríklad napájanie elektrického prúdu).
                        Pozri obrázok (*1)

                        8544 42 10

                        Zatriedenie je určené všeobecnými pravidlami 1 a 6 na interpretáciu kombinovanej nomenklatúry a znením číselných znakov KN 8544 , 8544 42  a 8544 42 10 .
                        Prenos údajov medzi prístrojmi použitím telekomunikačných technológií, ako napríklad Ethernet, sa považuje za telekomunikáciu na účely číselného znaku KN 8544 42 10  [pozri vykonávacie nariadenie Komisie (EÚ) č. 1112/2012 (1)]. Tieto káble sú určené na použitie v telekomunikačných sieťach konfigurovaných ako LAN. Preto sa považujú za elektrické vodiče vybavené prípojkami, ktoré sa používajú v telekomunikačných sieťach (pozri aj vysvetlivky KN k podpoložke 8544 42 10 ).
                        Výrobky sa preto majú zatriediť pod číselný znak KN 8544 42 10  ako ostatné elektrické vodiče na napätie nepresahujúce 1 000  V, vybavené prípojkami, druhu používaného v telekomunikáciách.

               (*1)  Obrázok má len informačný charakter.

               (1)  Vykonávacie nariadenie Komisie (EÚ) č. 1112/2012 z 23. novembra 2012 o zatriedení určitého tovaru do kombinovanej nomenklatúry (Ú. v. EÚ L 329, 29.11.2012, s. 9).


title: Vykonávacie nariadenie Komisie (EÚ) 2018/1786 z 19. novembra 2018, ktorým sa schvaľuje zmena špecifikácie chráneného označenia pôvodu alebo chráneného zemepisného označenia [„Chianti Classico“ (CHOP)]

text:
                  20.11.2018

                  SK

                  Úradný vestník Európskej únie

                  L 293/8

         VYKONÁVACIE NARIADENIE KOMISIE (EÚ) 2018/1786
         z 19. novembra 2018,
         ktorým sa schvaľuje zmena špecifikácie chráneného označenia pôvodu alebo chráneného zemepisného označenia [„Chianti Classico“ (CHOP)]
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 99,
         keďže:

                     (1)

                     Komisia preskúmala žiadosť o schválenie zmeny špecifikácie chráneného označenia pôvodu „Chianti Classico“, ktorú predložilo Taliansko v súlade s článkom 105 nariadenia (EÚ) č. 1308/2013.

                     (2)

                     Komisia danú žiadosť o schválenie zmeny špecifikácie uverejnila v zmysle článku 97 ods. 3 nariadenia (EÚ) č. 1308/2013 (2) v Úradnom vestníku Európskej únie.

                     (3)

                     Komisii nebola oznámená žiadna námietka v zmysle článku 98 nariadenia (EÚ) č. 1308/2013.

                     (4)

                     Zmena špecifikácie by sa preto mala schváliť v súlade s článkom 99 nariadenia (EÚ) č. 1308/2013.

                     (5)

                     Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,

               PRIJALA TOTO NARIADENIE:

            Článok 1
            Zmena špecifikácie uverejnená v Úradnom vestníku Európskej únie týkajúca sa názvu „Chianti Classico“ (CHOP) sa týmto schvaľuje.

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 19. novembra 2018

                  Za Komisiu

                  predseda

               Jean-Claude JUNCKER

            (1)  Ú. v. EÚ L 347, 20.12.2013, s. 671.

            (2)  Ú. v. EÚ C 100, 16.3.2018, s. 7.


title: Vykonávacie nariadenie Komisie (EÚ) 2018/1889 zo 4. decembra 2018 o predĺžení prechodných období týkajúcich sa požiadaviek na vlastné zdroje pre expozície voči centrálnym protistranám uvedených v nariadeniach Európskeho parlamentu a Rady (EÚ) č. 575/2013 a (EÚ) č. 648/2012 (Text s významom pre EHP)

text:
                  5.12.2018

                  SK

                  Úradný vestník Európskej únie

                  L 309/1

         VYKONÁVACIE NARIADENIE KOMISIE (EÚ) 2018/1889
         zo 4. decembra 2018
         o predĺžení prechodných období týkajúcich sa požiadaviek na vlastné zdroje pre expozície voči centrálnym protistranám uvedených v nariadeniach Európskeho parlamentu a Rady (EÚ) č. 575/2013 a (EÚ) č. 648/2012
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 575/2013 z 26. júna 2013 o prudenciálnych požiadavkách na úverové inštitúcie a investičné spoločnosti a o zmene nariadenia (EÚ) č. 648/2012 (1), a najmä na jeho článok 497 ods. 3,
         keďže:

                     (1)

                     S cieľom zabrániť narušeniu medzinárodných finančných trhov a zamedziť penalizácii inštitúcií tým, že budú podliehať vyšším požiadavkám na vlastné zdroje počas procesu uznávania existujúcich centrálnych protistrán z tretích krajín, sa článkom 497 ods. 2 nariadenia (EÚ) č. 575/2013 stanovilo prechodné obdobie, počas ktorého môžu inštitúcie usadené v Únii, ktoré zúčtovávajú transakcie s centrálnymi protistranami z tretích krajín, považovať tieto centrálne protistrany za kvalifikované centrálne protistrany.

                     (2)

                     Nariadením (EÚ) č. 575/2013 sa zmenilo nariadenie Európskeho parlamentu a Rady (EÚ) č. 648/2012 (2), pokiaľ ide o určité vstupy pre výpočet požiadaviek na vlastné zdroje inštitúcií pre expozície voči centrálnym protistranám z tretích krajín. V článku 89 ods. 5a nariadenia (EÚ) č. 648/2012 sa podľa toho od určitých centrálnych protistrán z tretích krajín vyžaduje, aby počas obmedzeného obdobia podávali informácie o celkovej počiatočnej marži, ktorú prijali od svojich zúčtovacích členov. Uvedené prechodné obdobie zodpovedá prechodnému obdobiu stanovenému v článku 497 ods. 2 nariadenia (EÚ) č. 575/2013.

                     (3)

                     Obe prechodné obdobia mali uplynúť 15. júna 2014.

                     (4)

                     Článkom 497 ods. 3 nariadenia (EÚ) č. 575/2013 sa Komisia splnomocňuje prijať za výnimočných okolností vykonávací akt s cieľom predĺžiť prechodné obdobie pre požiadavky na vlastné zdroje o šesť mesiacov. Uvedené predĺženie by sa malo uplatňovať aj na lehoty stanovené v článku 89 ods. 5a nariadenia (EÚ) č. 648/2012. Uvedené prechodné obdobia boli naposledy predĺžené do 15. decembra 2018 na základe vykonávacieho nariadenia Komisie (EÚ) 2018/815 (3).

                     (5)

                     Z centrálnych protistrán usadených v tretích krajinách, ktoré už požiadali o uznanie v súlade s článkom 25 nariadenia (EÚ) č. 648/2012, uznal Európsky orgán pre cenné papiere a trhy 32 centrálnych protistrán. Zvyšné centrálne protistrany z tretích krajín ešte stále čakajú na uznanie a proces uznania nebude do 15. decembra 2018 dokončený. Ak sa dané prechodné obdobie nepredĺži, inštitúcie usadené v Únii (alebo ich dcérske spoločnosti usadené mimo Únie), ktoré majú expozície voči uvedeným zvyšným centrálnym protistranám z tretích krajín, budú musieť značne zvýšiť svoje vlastné zdroje pre tieto expozície, čo môže potenciálne viesť k odstúpeniu týchto inštitúcií ako priamych účastníkov v uvedených centrálnych protistranách alebo minimálne k dočasnému prerušeniu poskytovania zúčtovacích služieb klientom uvedených inštitúcii a spôsobiť tak vážne narušenie trhov, na ktorých uvedené centrálne protistrany pôsobia.

                     (6)

                     Potreba zabrániť narušeniu trhov mimo Únie, ktorá už predtým viedla k viacnásobnému predĺženiu prechodného obdobia stanoveného v článku 497 ods. 2 nariadenia (EÚ) č. 575/2013, by teda pretrvávala aj po uplynutí predĺženia prechodného obdobia stanoveného vo vykonávacom nariadení (EÚ) 2018/815. Ďalšie predĺženie prechodného obdobia by inštitúciám usadeným v Únii (alebo ich dcérskym spoločnostiam usadeným mimo Únie) malo umožniť zabrániť značnému zvýšeniu požiadaviek na vlastné zdroje z dôvodu nedokončeného procesu uznávania pre centrálne protistrany, ktoré uskutočniteľným a prístupným spôsobom poskytujú špecifický druh zúčtovacích služieb, ktorý inštitúcie usadené v Únii (alebo ich dcérske spoločnosti usadené mimo Únie) požadujú. Je preto vhodné predĺžiť prechodné obdobia o ďalších šesť mesiacov.

                     (7)

                     Toto nariadenie by malo nadobudnúť účinnosť pred 16. decembrom 2018 s cieľom zabezpečiť, aby k predĺženiu existujúcich prechodných období došlo ešte pred ich uplynutím. Neskoršie nadobudnutie účinnosti by mohlo viesť k narušeniu pre centrálne protistrany, trhy, na ktorých pôsobia, a inštitúcie s expozíciami voči uvedeným centrálnym protistranám.

                     (8)

                     Opatrenia stanovené v tomto nariadení sú v súlade so stanoviskom Európskeho výboru pre bankovníctvo,

               PRIJALA TOTO NARIADENIE:

            Článok 1
            Pätnásťmesačné obdobia uvedené v článku 497 ods. 2 nariadenia (EÚ) č. 575/2013 a v článku 89 ods. 5a druhom pododseku nariadenia (EÚ) č. 648/2012, ktoré boli naposledy predĺžené vo vykonávacom nariadení (EÚ) 2018/815, sa predlžujú o ďalších šesť mesiacov do 15. júna 2019.

            Článok 2
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 4. decembra 2018

                  Za Komisiu

                  predseda

               Jean-Claude JUNCKER

            (1)  Ú. v. EÚ L 176, 27.6.2013, s. 1.

            (2)  Nariadenie Európskeho parlamentu a Rady (EÚ) č. 648/2012 zo 4. júla 2012 o mimoburzových derivátoch, centrálnych protistranách a archívoch obchodných údajov (Ú. v. EÚ L 201, 27.7.2012, s. 1).

            (3)  Vykonávacie nariadenie Komisie (EÚ) 2018/815 z 1. júna 2018 o predĺžení prechodných období týkajúcich sa požiadaviek na vlastné zdroje pre expozície voči centrálnym protistranám uvedených v nariadeniach Európskeho parlamentu a Rady (EÚ) č. 575/2013 a (EÚ) č. 648/2012 (Ú. v. EÚ L 137, 4.6.2018, s. 3).


title: Vykonávacie nariadenie Komisie (EÚ) 2018/1924 z 7. decembra 2018, ktorým sa ruší zápis chráneného zemepisného označenia „Mostviertler Birnmost“ (CHZO)

text:
                  10.12.2018

                  SK

                  Úradný vestník Európskej únie

                  L 313/4

         VYKONÁVACIE NARIADENIE KOMISIE (EÚ) 2018/1924
         z 7. decembra 2018,
         ktorým sa ruší zápis chráneného zemepisného označenia „Mostviertler Birnmost“ (CHZO)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 54 ods. 1,
         keďže:

                     (1)

                     V článku 7 ods. 1 delegovaného nariadenia Komisie (EÚ) č. 664/2014 (2) sa stanovuje, že na zrušenie registrácie v zmysle článku 54 ods. 1 uvedeného nariadenia sa mutatis mutandis uplatňuje postup stanovený v článkoch 49 až 52 nariadenia (EÚ) č. 1151/2012.

                     (2)

                     V súlade s článkom 50 ods. 2 nariadenia (EÚ) č. 1151/2012 v spojení s článkom 7 ods. 1 delegovaného nariadenia Komisie (EÚ) č. 664/2014 bola v Úradnom vestníku Európskej únie uverejnená žiadosť o zrušenie zápisu chráneného zemepisného označenia (CHZO) „Mostviertler Birnmost“ (3).

                     (3)

                     Vzhľadom na to, že Komisii nebola oznámená žiadna námietka v zmysle článku 51 nariadenia (EÚ) č. 1151/2012, zápis názvu „Mostviertler Birnmost“ (CHZO) do registra chránených označení pôvodu a chránených zemepisných označení by sa mal zrušiť.

                     (4)

                     Podľa posledného pododseku článku 54 ods. 1 nariadenia (EÚ) č. 1151/2012 sa takéto zrušenia prijímajú v súlade s postupom preskúmania uvedeným v článku 57 ods. 2 uvedeného nariadenia.

                     (5)

                     Opatrenia stanovené v tomto nariadení sú v súlade so stanoviskom Výboru pre politiku kvality poľnohospodárskych výrobkov,

               PRIJALA TOTO NARIADENIE:

            Článok 1
            Zápis názvu „Mostviertler Birnmost“ (CHZO) sa týmto ruší.

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 7. decembra 2018

                  Za Komisiu

                  predseda

               Jean-Claude JUNCKER

            (1)  Ú. v. EÚ L 343, 14.12.2012, s. 1.

            (2)  Delegované nariadenie Komisie (EÚ) č. 664/2014 z 18. decembra 2013, ktorým sa dopĺňa nariadenie Európskeho parlamentu a Rady (EÚ) č. 1151/2012, pokiaľ ide o stanovenie symbolov Únie pre chránené označenia pôvodu, chránené zemepisné označenia a zaručené tradičné špeciality a pokiaľ ide o určité pravidlá týkajúce sa určovania pôvodu, určité procesné pravidlá a určité dodatočné prechodné pravidlá (Ú. v. EÚ L 179, 19.6.2014, s. 17).

            (3)  Ú. v. EÚ C 62, 17.2.2018, s. 15.


title: Vykonávacie nariadenie Komisie (EÚ) 2018/2017 z 18. decembra 2018, ktorým sa povoľuje umiestnenie sirupu zo Sorghum bicolor (L.) Moench na trh ako tradičnej potraviny z tretej krajiny podľa nariadenia Európskeho parlamentu a Rady (EÚ) 2015/2283 a ktorým sa mení vykonávacie nariadenie Komisie (EÚ) 2017/2470 (Text s významom pre EHP)

text:
                  19.12.2018

                  SK

                  Úradný vestník Európskej únie

                  L 323/4

         VYKONÁVACIE NARIADENIE KOMISIE (EÚ) 2018/2017
         z 18. decembra 2018,
         ktorým sa povoľuje umiestnenie sirupu zo Sorghum bicolor (L.) Moench na trh ako tradičnej potraviny z tretej krajiny podľa nariadenia Európskeho parlamentu a Rady (EÚ) 2015/2283 a ktorým sa mení vykonávacie nariadenie Komisie (EÚ) 2017/2470
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2015/2283 z 25. novembra 2015 o nových potravinách, ktorým sa mení nariadenie Európskeho parlamentu a Rady (EÚ) č. 1169/2011, ktorým sa zrušuje nariadenie Európskeho parlamentu a Rady (ES) č. 258/97 a nariadenie Komisie (ES) č. 1852/2001 (1), a najmä na jeho článok 15 ods. 4,
         keďže:

                     (1)

                     V nariadení (EÚ) 2015/2283 sa stanovuje, že na trh v rámci Únie možno umiestňovať iba nové potraviny, ktoré sú povolené a zaradené do únijného zoznamu. Tradičná potravina z tretej krajiny je nová potravina vymedzená v článku 3 nariadenia (EÚ) 2015/2283.

                     (2)

                     Podľa článku 8 nariadenia (EÚ) 2015/2283 bolo prijaté vykonávacie nariadenie Komisie (EÚ) 2017/2470 (2), ktorým sa zriaďuje únijný zoznam povolených nových potravín.

                     (3)

                     Podľa článku 15 ods. 4 nariadenia (EÚ) 2015/2283 má Komisia rozhodnúť o povolení a umiestnení tradičnej potraviny z tretej krajiny na trh Únie. Dňa 5. apríla 2018 spoločnosť Sorghum Zrt. (ďalej len „žiadateľ“) predložila Komisii oznámenie o úmysle umiestniť na trh Únie sirup zo Sorghum bicolor (L.) Moench ako tradičnú potravinu z tretej krajiny v zmysle článku 14 nariadenia (EÚ) 2015/2283. Žiadateľ žiada o povolenie, aby bežná populácia mohla konzumovať sirup zo Sorghum bicolor (L.) Moench ako taký alebo aby ho mohla používať ako zložku potravín.

                     (4)

                     Zdokumentované údaje, ktoré predložil žiadateľ, preukazujú, že sirup zo Sorghum bicolor (L.) Moench má históriu bezpečného používania potraviny v Spojených štátoch.

                     (5)

                     Podľa článku 15 ods. 1 nariadenia (EÚ) 2015/2283 Komisia 30. apríla 2018 postúpila platné oznámenie členským štátom a Európskemu úradu pre bezpečnosť potravín (ďalej len „úrad“).

                     (6)

                     Členské štáty ani úrad nepredložili Komisii v rámci štvormesačnej lehoty stanovenej v článku 15 ods. 2 nariadenia (EÚ) 2015/2283 riadne odôvodnené námietky k bezpečnosti umiestňovania sirupu zo Sorghum bicolor (L.) Moench na trh v rámci Únie.

                     (7)

                     Komisia by preto mala v rámci Únie povoliť umiestňovanie sirupu zo Sorghum bicolor (L.) Moench na trh a aktualizovať únijný zoznam nových potravín.

                     (8)

                     Vykonávacie nariadenie (EÚ) 2017/2470 by sa preto malo zodpovedajúcim spôsobom zmeniť,

               PRIJALA TOTO NARIADENIE:

            Článok 1

               1.   Sirup zo Sorghum bicolor (L.) Moench špecifikovaný v prílohe k tomuto nariadeniu sa zaraďuje do únijného zoznamu povolených nových potravín podľa vykonávacieho nariadenia (EÚ) 2017/2470.

               2.   Zápis v únijnom zozname uvedenom v odseku 1 musí zahŕňať podmienky používania a požiadavky na označovanie stanovené v prílohe k tomuto nariadeniu.

            Článok 2
            Príloha k vykonávaciemu nariadeniu (EÚ) 2017/2470 sa mení v súlade s prílohou k tomuto nariadeniu.

            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 18. decembra 2018

                  Za Komisiu

                  predseda

               Jean-Claude JUNCKER

            (1)  Ú. v. EÚ L 327, 11.12.2015, s. 1.

            (2)  Vykonávacie nariadenie Komisie (EÚ) 2017/2470 z 20. decembra 2017, ktorým sa zriaďuje únijný zoznam nových potravín v súlade s nariadením Európskeho parlamentu a Rady (EÚ) 2015/2283 o nových potravinách (Ú. v. EÚ L 351, 30.12.2017, s. 72).

            PRÍLOHA
            Príloha k vykonávaciemu nariadeniu (EÚ) 2017/2470 sa mení takto:

                        1.

                        Do tabuľky 1 (Povolené nové potraviny) sa v abecednom poradí vkladá tento zápis:

                                    Povolená nová potravina

                                    Podmienky, za ktorých možno novú potravinu používať

                                    Doplňujúce špecifické požiadavky na označovanie

                                    Iné požiadavky

                                    „Sirup zo Sorghum bicolor (L.) Moench
                                    (tradičná potravina z tretej krajiny)

                                    Nešpecifikované

                                    Názov novej potraviny na označení potravín, ktoré ju obsahujú, je ‚Sirup z ciroku dvojfarebného‘.“

                        2.

                        Do tabuľky 2 (Špecifikácie) sa v abecednom poradí vkladá tento zápis:

                                    Povolená nová potravina

                                    Špecifikácie

                                    „Sirup zo Sorghum bicolor (L.) Moench.
                                    (tradičná potravina z tretej krajiny)

                                       Opis/definícia

                                    Tradičnou potravinou je sirup zo Sorghum bicolor (L.) Moench [rod: Sorghum; čeľaď: Poaceae (alt. Gramineae)].
                                    Sirup sa získava zo stoniek S. bicolor výrobnými postupmi, ako sú drvenie, extrakcia a odparovanie, vrátane tepelnej úpravy, aby sa získal sirup s minimálnou hodnotou 74 °Brix.

                                       Údaje o zložení sirupu zo Sorghum bicolor (L.) Moench

                                    Voda: 22,7 g/100 g
                                    Popol: 2,4
                                    Cukry, celkom: > 74,0 g/100 g“


title: Vykonávacie nariadenie Komisie (EÚ) 2018/2043 z 18. decembra 2018, ktorým sa mení vykonávacie nariadenie (EÚ) 2017/1153 s cieľom objasniť skúšobné podmienky WLTP a stanoviť monitorovanie údajov typového schválenia (Text s významom pre EHP)

text:
                  21.12.2018

                  SK

                  Úradný vestník Európskej únie

                  L 327/58

         VYKONÁVACIE NARIADENIE KOMISIE (EÚ) 2018/2043
         z 18. decembra 2018,
         ktorým sa mení vykonávacie nariadenie (EÚ) 2017/1153 s cieľom objasniť skúšobné podmienky WLTP a stanoviť monitorovanie údajov typového schválenia
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 443/2009 z 23. apríla 2009, ktorým sa stanovujú výkonové emisné normy nových osobných automobilov ako súčasť integrovaného prístupu Spoločenstva na zníženie emisií CO2 z ľahkých úžitkových vozidiel (1), a najmä na jeho článok 13 ods. 7 prvý pododsek,
         keďže:

                     (1)

                     Na zohľadnenie rozdielu medzi úrovňami emisií CO2 určenými podľa nového európskeho jazdného cyklu (ďalej len „NEDC“) a úrovňami určenými podľa nového celosvetového harmonizovaného skúšobného postupu pre ľahké vozidlá (ďalej len „WLTP“) sa vykonávacím nariadením Komisie (EÚ) 2017/1153 (2) zaviedla metodika korelácie hodnôt emisií CO2, pokiaľ ide o osobné vozidlá.

                     (2)

                     Cieľom metodiky korelácie je priniesť výsledky, ktorými sa zabezpečí, že požiadavky na zníženie stanovené v nariadení (ES) č. 443/2009 budú porovnateľne prísne podľa starého aj podľa nového skúšobného postupu. Schvaľovacie úrady a technické služby by sa preto spolu s výrobcami mali snažiť zabezpečiť, aby sa skúšky podľa WLTP a NEDC vykonávané na účel tohto nariadenia vykonávali za skúšobných podmienok, ktoré sú porovnateľné a v súlade s cieľom tohto nariadenia.

                     (3)

                     Na tento účel je nevyhnutné objasniť určité aspekty skúšobných podmienok WLTP, ktoré by sa mali uplatňovať na korelácie vykonávané s cieľom zabezpečiť monitorovanie údajov o emisiách CO2 podľa WLTP a NEDC pri vozidlách prvýkrát zaevidovaných v roku 2020. Tieto objasnenia by sa mali uplatňovať bez toho, aby boli dotknuté postup a požiadavky stanovené v nariadení Komisie (EÚ) 2017/1151 (3) a ovplyvnená platnosť akýchkoľvek typových schválení udelených na tomto základe.

                     (4)

                     Takisto je potrebné určiť rozdiel medzi hodnotami emisií CO2 nahlásenými výrobcami na účel typového schválenia so zreteľom na emisie v roku 2020 a hodnotami nameranými podľa nariadenia (EÚ) 2017/1151. Výrobcovia by preto mali byť povinní vypočítať a oznámiť Komisii hodnoty emisií CO2 podľa WLTP za všetky nové osobné vozidlá zaevidované v kalendárnom roku 2020 s použitím hodnôt merania pri vozidle H a vozidle L ako vstupných údajov pre interpolačnú metódu.

                     (5)

                     Pre obmedzený počet interpolačných radov budú v roku 2020 k dispozícii len hodnoty merania pri vozidle H. Počet týchto interpolačných radov by sa mal dôsledne monitorovať a Komisia by mala zvážiť vylúčenie týchto radov z výpočtu referenčných údajov pre rok 2020, ak by došlo k výraznému zvýšeniu počtu takýchto radov v porovnaní so situáciou v roku 2018.

                     (6)

                     Transparentnosť skúšania emisií by sa mala zlepšiť, a preto by sa Komisii mali sprístupniť údaje o skúškach podľa WLTP, ako aj výsledky korelácie. Týmto sa Komisii umožní okamžite identifikovať a riešiť problémy a možné nezrovnalosti pri vykonávaní postupov. Z uvedeného dôvodu by sa za každú skúšku vykonanú podľa WLTP mala vyplniť matica vstupných údajov a vcelku odoslať Komisii ako súčasť výmeny údajov pomocou korelačného nástroja. V záujme zabezpečenia dôvernosti by súbor vstupných údajov mal byť vzhľadom na jeho prenos šifrovaný.

                     (7)

                     Opatrenia stanovené v tomto nariadení sú v súlade so stanoviskom Výboru pre zmenu klímy,

               PRIJALA TOTO NARIADENIE:

            Článok 1
            Vykonávacie nariadenie (EÚ) 2017/1153 sa mení takto:

                        (1)

                        Dopĺňa sa tento článok 7a:

                           „Článok 7a
                           Oznamovanie výsledkov merania podľa WLTP

                              1.   Výrobcovia vypočítajú hodnotu kombinovaných emisií CO2 pre každé nové osobné vozidlo zaevidované v roku 2020 podľa vzorca uvedeného v odseku 3.2.3.2.4 druhom pododseku čiastkovej prílohy 7 k prílohe XXI k nariadeniu (EÚ) 2017/1151, v ktorom sa veličiny MCO2-H a MCO2-L pre príslušný interpolačný rad nahradia hodnotami MCO2,C,5 prevzatými z položiek 2.5.1.1.3 (vozidlo H) a 2.5.1.2.3 (vozidlo L) osvedčenia o typovom schválení ES, ako sa uvádza vo vzore stanovenom v doplnku 4 k prílohe I k nariadeniu (EÚ) 2017/1151.
                              Keď sa kombinované emisie CO2 jednotlivého vozidla stanovia len odkazom na vozidlo H, výrobcovia poskytnú hodnotu MCO2,C,5 prevzatú z položky 2.5.1.1.3 (vozidlo H) osvedčenia o typovom schválení ES.
                              Výrobcovia predložia tieto hodnoty emisií CO2 spolu s hodnotami MCO2,C,5 použitými na výpočet Komisii najneskôr do troch mesiacov od prijatia oznámenia Komisie o predbežných údajoch na rok 2020, a to prostredníctvom nahratia daných údajov na konto výrobcu v archíve obchodných údajov Európskej environmentálnej agentúry.

                              2.   Keď údaje uvedené v odseku 1 nie sú predložené v stanovenej lehote, Komisia prevezme hodnotu zaznamenanú v položke 2.5.1.2.3 osvedčenia o typovom schválení ES a túto hodnotu považuje za kombinované emisie CO2 na účely odseku 1 pre všetky nové zaevidované vozidlá v interpolačnom rade, pre ktoré bolo vydané osvedčenie o typovom schválení, a prípadne hodnotu uvedenú v položke 2.5.1.1.3 pre tieto rady, keď sú k dispozícii len merania pri vozidle H.

                              3.   Komisia monitoruje počet interpolačných radov, pre ktoré sa emisie CO2 stanovujú len odkazom na vozidlo H každého výrobcu, a v prípade zvýšenia počtu týchto radov v porovnaní so situáciou v roku 2018 posúdi vplyv tohto zvýšenia na výpočet uvedený v odseku 1 a keď je to vhodné, vylúči tieto rady z daného výpočtu.“

                        (2)

                        Príloha I sa mení takto:

                                    a)

                                    Vkladajú sa tieto body 2.2a. a 2.2.b.:
                                    „2.2a.   Skúšobné podmienky WLTP
                                    Na to, aby sa skúška podľa WLTP mohla považovať za relevantnú v súlade s bodom 2.2 a na účel určenia vstupných údajov stanovených v bode 2.4 sa uplatňujú skúšobné podmienky stanovené v prílohe XXI k nariadeniu 2017/1151 s týmito spresneniami:

                                                a)

                                                na všetky takéto výsledky skúšok sa uplatní korekcia výsledkov skúšky podľa WLTP pre hmotnostné emisie CO2 v súlade s doplnkom 2 k čiastkovej prílohe 6 k prílohe XXI k nariadeniu (EÚ) 2017/1151 bez ohľadu na ustanovenia v bode 3.4.4. písm. a) uvedeného doplnku;

                                                b)

                                                bez toho, aby boli dotknuté požiadavky nariadenia (EÚ) 2017/1151, ak je skúšobné vozidlo vybavené technológiami, ktoré ovplyvňujú jeho výkonnosť v oblasti CO2 vrátane okrem iného technológií uvedených v položkách 42 až 50 matice vstupných údajov stanovenej v bode 2.4 a ktoré sú určené na fungovanie počas skúšky, tieto technológie budú v prevádzke počas skúšky vozidla bez ohľadu na uplatnený skúšobný postup, t. j. NEDC alebo WLTP;

                                                c)

                                                ak je skúšobné vozidlo vybavené automatickou prevodovkou, použije sa rovnaký režim voliteľný vodičom bez ohľadu na uplatnený skúšobný postup. Keď sa na skúšky podľa WLTP používa režim najlepšieho prípadu a najhoršieho prípadu v súlade s bodom 1.2 písm. c) doplnku 6 k čiastkovej prílohe 8 k prílohe XXI k nariadeniu (EÚ) 2017/1151, ako vstupný údaj pre korelačný nástroj a takisto pre akúkoľvek fyzickú skúšku podľa NEDC sa použije režim najhoršieho prípadu;

                                                d)

                                                ak je skúšobné vozidlo vybavené manuálnou prevodovkou, veličina nmin_drive_set sa vymedzuje vzorcom stanoveným v odseku 2 písm. k) bode 3 čiastkovej prílohy 2 k prílohe XXI k nariadeniu (EÚ) 2017/1151.
                                                So súhlasom schvaľovacieho úradu alebo prípadne technickej služby môže výrobca body radenia prevodových stupňov počítať odlišne za predpokladu, že je to odôvodnené vzhľadom na jazdné vlastnosti vozidla a že doplnková bezpečnostná rezerva výkonu uplatnená v súlade s bodom 3.4 čiastkovej prílohy 2 k prílohe XXI k nariadeniu (EÚ) 2017/1151 nepresiahne 20 %.
                                                Podmienky uvedené v písmenách a) až d) sa uplatňujú na účel korelácie vykonávanej podľa tohto nariadenia, a to bez toho, aby boli dotknuté ustanovenia uvedené v nariadení (EÚ) 2017/1151 a typové schválenia udelené podľa uvedeného nariadenia.

                                          2.2b.   Uplatniteľnosť skúšobných podmienok WLTP
                                    Spresnenia uvedené v bode 2.2a písm. a) až d) sa uplatňujú takto:

                                                a)

                                                na nové typy vozidiel od nadobudnutia účinnosti tohto nariadenia;

                                                b)

                                                na existujúce typy vozidiel, pokiaľ ide o typy vozidiel, ktoré zahŕňajú vozidlá uvedené na trh v roku 2020, výrobcovia poskytnú schvaľovaciemu úradu dôkaz, na základe ktorého schvaľovací úrad potvrdí, či pri skúškach schválenia podľa WLTP boli splnené skúšobné podmienky uvedené v bode 2.2a písm. a) až d).
                                                V potvrdení sa uvedie identifikátor interpolačného radu a potvrdenie týkajúce sa jednotlivých skúšobných podmienok uvedených v písmenách a) až d). Schvaľovací úrad vydá potvrdenie výrobcovi a zabezpečí, že potvrdenie sa zaznamená a na požiadanie Komisie sa môže okamžite sprístupniť.
                                                Keď schvaľovací úrad nemôže potvrdiť splnenie jednej alebo viacerých uvedených skúšobných podmienok, výrobca zabezpečí vykonanie novej skúšky alebo prípadne série skúšok podľa WLTP v súlade s čiastkovou prílohou 6 k prílohe XXI k nariadeniu (EÚ) 2017/1151 pod dohľadom schvaľovacieho úradu alebo prípadne technickej služby, pričom sa na príslušný interpolačný rad uplatnia skúšobné podmienky stanovené v bode 2.2a písm. a) až d) vrátane novej korelácie v súlade s týmto nariadením.
                                                V prípade, keď nie je splnená len skúšobná podmienka uvedená v bode 2.2a písm. a), výrobca môže korigovať danú hodnotu v matici vstupných údajov bez potreby novej skúšky podľa WLTP.
                                                Schvaľovací úrad alebo podľa potreby vymenovaná technická služba zaznamená výsledky opätovného skúšania alebo korekcie a koreláciu v súlade s bodom 5 prílohy I a úplný korelačný súbor na základe vstupných údajov opätovného skúšania sa odošle Komisii podľa bodu 3.1.1.2 najneskôr do 30. apríla 2021.“

                                    b)

                                    Bod 2.4 sa mení takto:

                                                i)

                                                V prvom odseku sa dopĺňa táto veta:
                                                „Matica vstupných údajov sa vyplní za každú skúšku vykonanú podľa WLTP.“;

                                                ii)

                                                Tabuľka 1 sa mení takto:

                                                            —

                                                            v položke 56 sa text v stĺpci „Poznámky“ nahrádza takto:

                                                               „Súbor údajov: údaje zo systému OBD a vozidlového dynamometra, 1 Hz pre OBD port a 10 Hz pre vozidlový dynamometer, rozlíšenie 0,1 km/h“;

                                                            —

                                                            v položke 57 sa text v stĺpci „Poznámky“ nahrádza takto:

                                                               „Súbor údajov: 1 Hz. Poskytne sa teoreticky vypočítaný prevodový stupeň pre vozidlo H a L (ak sa uplatňuje)“;

                                                            —

                                                            v položke 61 sa text v stĺpci „Poznámky“ nahrádza takto:

                                                               „Súbor údajov: 1 Hz (frekvencia odberu vzoriek prístroja 20 Hz), rozlíšenie 0,1 A, externé meracie zariadenie synchronizované s vozidlovým dynamometrom“;

                                                            —

                                                            položka 67 sa nahrádza takto:

                                                                           „67

                                                                           Ki regeneračný faktor multiplikačný/aditívny pre vozidlo H a L

                                                                           —

                                                                           Doplnok 1 k čiastkovej prílohe 6 k prílohe XXI k nariadeniu (EÚ) 2017/1151

                                                                              Pri vozidlách bez periodicky regeneratívnych systémov sa táto hodnota rovná 1.“

                                                            —

                                                            Dopĺňajú sa tieto nové položky:

                                                                           „69

                                                                           Výhrevnosť paliva

                                                                           kWh/l

                                                                           Doplnok 2 k čiastkovej prílohe 6 k prílohe XXI k nariadeniu (EÚ) 2017/1151

                                                                              Hodnota podľa tabuľky A6.App2/1 v nariadení (EÚ) 2017/1151

                                                                           70

                                                                           Spotreba paliva pri skúške podľa WLTP pri vozidle H a L

                                                                           l/100 km

                                                                           Bod 6 čiastkovej prílohy 7 k prílohe XXI k nariadeniu (EÚ) 2017/1151

                                                                              Nevyvážená spotreba paliva pri skúške typu 1

                                                                           71

                                                                           Menovité napätie REESS

                                                                           V

                                                                           Podľa DIN EN 60050-482

                                                                              Pre nízkonapäťové batérie opísané v doplnku 2 k čiastkovej prílohe 6 k prílohe XXI k nariadeniu (EÚ) 2017/1151

                                                                           72

                                                                           Korekčný koeficient radu ATCT

                                                                           —

                                                                           Čiastková príloha 6a k prílohe XXI k nariadeniu (EÚ) 2017/1151

                                                                              Korekčný koeficient radu ATCT (korekcia pri 14 °C)

                                                                           73

                                                                           Korekcia rýchlosti a vzdialenosti pri skúške podľa WLTP

                                                                           —

                                                                           Nariadenie (EÚ) 2017/1151

                                                                              Bola vykonaná korekcia?

                                                                              0 = nie | 1 = áno

                                                                           74

                                                                           Korekcia RCB pri skúške podľa WLTP

                                                                           —

                                                                           Doplnok 2 k čiastkovej prílohe 6 k prílohe XXI k nariadeniu (EÚ) 2017/1151

                                                                              Bola vykonaná korekcia?

                                                                              0 = nie | 1 = áno

                                                                           75

                                                                           Počet skúšok podľa WLTP

                                                                           1, 2 alebo 3

                                                                              Uveďte, či údaje pochádzajú z prvej, druhej alebo tretej skúšky podľa WLTP.

                                                                           76

                                                                           Hodnota CO2 pri WLTP nahlásená za vozidlo H a/alebo L

                                                                           g/km

                                                                           Vyhlásenie výrobcu

                                                                              Nahlásená hodnota podľa WLTP za vozidlo H a L. Hodnota musí zahŕňať všetky korekcie (ak sa uplatňujú)

                                                                           77

                                                                           Nameraná hodnota CO2 pri WLTP korigovaná hodnota za vozidlo H a/alebo L

                                                                           g/km

                                                                              Hodnoty MCO2,C,5 z doplnku 4 k prílohe I k nariadeniu (EÚ) 2017/1151

                                                                              Kombinované namerané emisie CO2 za vozidlo H a L po všetkých uplatniteľných korekciách. V prípade 2 a 3 skúšok podľa WLTP sa poskytnú všetky namerané výsledky.

                                                                           78

                                                                           Opätovná skúška WLTP

                                                                           —

                                                                           Bod 2.2b písm. b) prílohy I

                                                                              Uveďte, ktoré skúšobné podmienky uvedené v bode 2.2a písm. a) až d) prílohy I sa opätovne preskúšali“

                                    c)

                                    Bod 3.1.1.1 sa mení takto:

                                                i)

                                                Písmeno a) sa vypúšťa;

                                                ii)

                                                V písmene c) sa bod iii) nahrádza takto:

                                                            „iii)

                                                            vstupné údaje podľa špecifikácie v bode 2.4.“;

                                                iii)

                                                Dopĺňa sa tento pododsek:
                                                „Zhrnutie uvedené v písmene c) sa zašifruje na zaistenie dôvernosti.“

                                    d)

                                    Bod 3.1.1.2 sa nahrádza takto:
                                    „3.1.1.2.   Úplný korelačný súbor
                                    Schvaľovací úrad alebo prípadne vymenovaná technická služba v prípade, že bol originál výstupnej správy korelačného nástroja vydaný v súlade s bodom 3.1.1.1, nahrajú zhrnutie uvedené v bode 3.1.1.1 písm. c) na server Komisie, odkiaľ sa odosielateľovi vráti odpoveď (s kópiou adresovanou príslušnému odboru Komisie) vrátane náhodne vygenerovaného celého čísla na škále od 0 do 99, hash kódu zhrnutia, ktorý sa jednoznačne spája s daným číslom originálu výstupnej správy digitálne podpísanej serverom Komisie.
                                    Schvaľovací úrad alebo prípadne vymenovaná technická služba vytvorí úplný korelačný súbor, ktorý obsahuje originál výstupnej správy uvedený v bode 3.1.1.1 a odpoveď zo serveru Komisie. Súbor spravuje schvaľovací úrad ako protokol o skúške v súlade s prílohou VIII k smernici 2007/46/ES.“

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Článok 1 bod 2 písm. c) a d) sa uplatňujú od 1. februára 2019.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 18. decembra 2018

                  Za Komisiu

                  predseda

               Jean-Claude JUNCKER

            (1)  Ú. v. EÚ L 140, 5.6.2009, s. 1.

            (2)  Vykonávacie nariadenie Komisie (EÚ) 2017/1153 z 2. júna 2017, ktorým sa stanovuje metodika určovania korelačných parametrov potrebných na zohľadnenie zmien v regulačnom skúšobnom postupe a mení nariadenie (EÚ) č. 1014/2010 (Ú. v. EÚ L 175, 7.7.2017, s. 679).

            (3)  Nariadenie Komisie (EÚ) 2017/1151 z 1. júna 2017, ktorým sa dopĺňa nariadenie Európskeho parlamentu a Rady (ES) č. 715/2007 o typovom schvaľovaní motorových vozidiel so zreteľom na emisie ľahkých osobných a úžitkových vozidiel (Euro 5 a Euro 6) a o prístupe k informáciám o opravách a údržbe vozidiel, ktorým sa mení smernica Európskeho parlamentu a Rady 2007/46/ES, nariadenie Komisie (ES) č. 692/2008 a nariadenie Komisie (EÚ) č. 1230/2012 a ktorým sa zrušuje nariadenie Komisie (ES) č. 692/2008 (Ú. v. EÚ L 175, 7.7.2017, s. 1).


title: Vykonávacie nariadenie Komisie (EÚ) 2019/103 z 23. januára 2019, ktorým sa mení vykonávacie nariadenie (EÚ) 2015/1998, pokiaľ ide o objasnenie, harmonizáciu, zjednodušenie a posilnenie určitých špecifických opatrení bezpečnostnej ochrany letectva (Text s významom pre EHP)

text:
                  24.1.2019

                  SK

                  Úradný vestník Európskej únie

                  L 21/13

         VYKONÁVACIE NARIADENIE KOMISIE (EÚ) 2019/103
         z 23. januára 2019,
         ktorým sa mení vykonávacie nariadenie (EÚ) 2015/1998, pokiaľ ide o objasnenie, harmonizáciu, zjednodušenie a posilnenie určitých špecifických opatrení bezpečnostnej ochrany letectva
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 300/2008 z 11. marca 2008 o spoločných pravidlách v oblasti bezpečnostnej ochrany civilného letectva a o zrušení nariadenia (ES) č. 2320/2002 (1), a najmä na jeho článok 4 ods. 3,
         keďže:

                     (1)

                     Zo skúseností s uplatňovaním vykonávacieho nariadenia Komisie (EÚ) 2015/1998 (2) vyplynulo, že treba mierne pozmeniť spôsob, akým sa vykonávajú určité spoločné základné normy.

                     (2)

                     Treba objasniť, harmonizovať alebo zjednodušiť určité špecifické opatrenia bezpečnostnej ochrany letectva, aby sa zlepšila právna zrozumiteľnosť, štandardizoval spoločný výklad právnych predpisov a ešte viac zaistilo optimálne vykonávanie spoločných základných noriem bezpečnostnej ochrany letectva.

                     (3)

                     Okrem toho napreduje aj vývoj v sektore letísk a leteckých dopravcov, prichádzajú nové technológie a zariadenia bezpečnostnej ochrany, ktoré zohľadňujú meniacu sa situáciu hrozieb a rizík, a vyvíjajú sa aj medzinárodné štandardy a odporúčania Medzinárodnej organizácie civilného letectva (ICAO), čo si vyžaduje zodpovedajúcu zmenu vykonávacích predpisov.

                     (4)

                     Zmeny sa týkajú opatrení v oblastiach bezpečnostnej ochrany letísk, revízie pravidiel previerky osôb s cieľom posilniť bezpečnostnú kultúru a odolnosť, ako aj zavedenia, vymedzenia výkonnostných noriem a používania zariadení na detekciu výbušnín v obuvi (SED) a na detekciu výbušných pár (EVD).

                     (5)

                     Vykonávacie nariadenie (EÚ) 2015/1998 by sa preto malo zodpovedajúcim spôsobom zmeniť.

                     (6)

                     Opatrenia stanovené v tomto nariadení sú v súlade so stanoviskom výboru zriadeného článkom 19 nariadenia (ES) č. 300/2008,

               PRIJALA TOTO NARIADENIE:

            Článok 1
            Príloha k vykonávaciemu nariadeniu (EÚ) 2015/1998 sa mení v súlade s prílohou k tomuto nariadeniu.

            Článok 2
            Toto nariadenie nadobúda účinnosť 1. februára 2019. Body 2, 20, 25, 26, body 28 až 38 a body 44 a 45 prílohy k tomuto nariadeniu sa však uplatňujú od 31. decembra 2020.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 23. januára 2019

                  Za Komisiu

                  predseda

               Jean-Claude JUNCKER

            (1)  Ú. v. EÚ L 97, 9.4.2008, s. 72.

            (2)  Vykonávacie nariadenie Komisie (EÚ) 2015/1998 z 5. novembra 2015, ktorým sa stanovujú podrobné opatrenia na vykonávanie spoločných základných noriem bezpečnostnej ochrany letectva (Ú. v. EÚ L 299, 14.11.2015, s. 1).

            PRÍLOHA
            Príloha k vykonávaciemu nariadeniu (EÚ) 2015/1998 sa mení takto:

                        1.

                        Bod 1.1.3.4 sa nahrádza takto:

                                    „1.1.3.4.

                                    Bezpečnostná prehliadka tých citlivých častí, ktoré mohli byť kontaminované, sa vykoná čo najskôr s cieľom primeraným spôsobom zabezpečiť, aby sa v nich nenachádzali zakázané predmety, vždy, keď do citlivých častí vstúpila niektorá z týchto osôb:

                                                a)

                                                osoby nepodrobené detekčnej kontrole;

                                                b)

                                                cestujúci a členovia posádky prichádzajúci z tretích krajín neuvedených v dodatku 4-B;

                                                c)

                                                cestujúci a členovia posádky prichádzajúci z letísk Únie, kde sa príslušný členský štát odchýlil od spoločných základných noriem podľa článku 1 nariadenia Komisie (EÚ) č. 1254/2009 (*1), okrem prípadov, keď sú pri príchode vyzdvihnutí a odprevadení mimo uvedených priestorov v súlade s bodom 1.2.7.3.

                                          Tento bod sa považuje za splnený v prípade lietadiel, ktoré sa podrobili bezpečnostnej prehliadke lietadla, a neuplatňuje sa v prípadoch, keď mali k citlivým častiam prístup osoby, na ktoré sa vzťahujú body 1.3.2 a 4.1.1.7.
                                    Pokiaľ ide o písmená b) a c), toto ustanovenie sa uplatňuje iba na tie citlivé časti, ktoré sa používajú na podanú batožinu, ktorá prešla detekčnou kontrolou, a/alebo ktoré používajú odlietajúci cestujúci, ktorí sa podrobili detekčnej kontrole a neodlietajú tým istým lietadlom ako títo cestujúci a členovia posádky.

                           (*1)  Nariadenie Komisie (EÚ) č. 1254/2009 z 18. decembra 2009, ktorým sa umožňuje členským štátom výnimka zo spoločných základných noriem v oblasti bezpečnostnej ochrany civilného letectva a prijímanie alternatívnych bezpečnostných opatrení (Ú. v. EÚ L 338, 19.12.2009, s. 17).“;"

                        2.

                        Bod 1.2.3 sa nahrádza takto:
                        „1.2.3.   Požiadavky na identifikačné preukazy posádky a letiskové identifikačné preukazy Únie

                        1.2.3.1.   Identifikačný preukaz posádky člena posádky, ktorý je zamestnancom leteckého dopravcu Únie, a letiskový identifikačný preukaz sa môžu vydávať len osobám, pri ktorých to vyžadujú prevádzkové potreby a ktoré úspešne absolvovali posilnenú previerku osoby v súlade s bodom 11.1.3.
                        1.2.3.2.   Identifikačný preukaz posádky a letiskový identifikačný preukaz sa vydávajú na obdobie, ktoré nepresiahne päť rokov.
                        1.2.3.3.   Identifikačný preukaz osoby, ktorá neprejde posilnenou previerkou osoby, sa okamžite zneplatní, prípadne odoberie, a vráti príslušnému orgánu, prevádzkovateľovi, resp. vydávajúcemu subjektu.
                        1.2.3.4.   Identifikačný preukaz sa nosí na viditeľnom mieste prinajmenšom vtedy, keď sa jeho držiteľ nachádza vo vyhradených bezpečnostných priestoroch.
                        Osobu, ktorá nenosí svoj identifikačný preukaz v iných vyhradených bezpečnostných priestoroch, než sú priestory, v ktorých sa nachádzajú cestujúci, vyzvú osoby zodpovedné za vykonávanie bodu 1.5.1 písm. c), aby sa preukázala, a v prípade potreby ju nahlásia.
                        1.2.3.5.   Identifikačný preukaz sa neodkladne vráti v týchto prípadoch:

                                    a)

                                    na žiadosť príslušného orgánu, prevádzkovateľa, prípadne vydávajúceho subjektu;

                                    b)

                                    pri ukončení pracovného pomeru;

                                    c)

                                    pri zmene zamestnávateľa;

                                    d)

                                    pri zmene, pokiaľ ide o potrebu vstupu do priestorov, pre ktoré bolo vydané oprávnenie;

                                    e)

                                    pri skončení platnosti preukazu;

                                    f)

                                    pri odobratí preukazu.

                              1.2.3.6.   Strata, krádež alebo nevrátenie identifikačného preukazu sa okamžite oznámi vydávajúcemu subjektu.
                        1.2.3.7.   Po vrátení, skončení platnosti, odobratí alebo oznámení o strate, krádeži alebo nevrátení sa elektronický preukaz okamžite zablokuje.“;

                        3.

                        V bode 1.2.6.3 sa písmeno b) nahrádza takto:

                                    „b)

                                    prepojené zabezpečenou databázou evidencie vozidiel s registrovaným používateľom firemného alebo súkromného vozidla.“

                        4.

                        V bode 1.2.6.3 sa posledná veta nahrádza takto:
                        „Elektronické povolenie vjazdu vozidla sa musí dať elektronicky prečítať aj v letovej časti letiska.“;

                        5.

                        V bode 1.3.1.1 sa písmeno f) nahrádza takto:

                                    „f)

                                    zariadením na stopovú detekciu výbušnín (ETD) kombinovaným s ručným detektorom kovov (HHMD),“;

                        6.

                        V bode 1.3.1.1 sa dopĺňajú tieto písmená g) a h):

                                    „g)

                                    zariadením na detekciu kovu v obuvi (SMD),

                                    h)

                                    zariadením na detekciu výbušnín v obuvi (SED).“;

                        7.

                        Na konci bodu 1.3.1.1 sa dopĺňa táto veta:
                        „Zariadenia SMD a SED možno používať iba ako doplnkový spôsob detekčnej kontroly.“;

                        8.

                        Bod 1.3.1.3 sa nahrádza takto:

                                    „1.3.1.3.

                                    Psy na detekciu výbušnín, zariadenia ETD a zariadenia ETD v kombinácii so zariadeniami SED sa môžu používať iba ako doplnkový spôsob detekčnej kontroly osôb iných, ako sú cestujúci, alebo v rámci nepredvídateľného striedania s ručnými prehliadkami, ručnými prehliadkami v kombinácii so zariadením SMD, rámovými detektormi kovov alebo bezpečnostnými skenermi.“;

                        9.

                        Na konci bodu 3.1.3 sa dopĺňa táto veta:
                        „Uvedené zaznamenávané informácie možno uchovávať elektronicky.“;

                        10.

                        Bod 4.0.3 sa nahrádza takto:

                                    „4.0.3.

                                    Cestujúci a príručná batožina prilietajúci z členského štátu, v ktorom sa lietadlo nachádzalo v tranzite po prílete z tretej krajiny neuvedenej v dodatku 4-B alebo z letiska Únie, kde sa príslušný členský štát odchýlil od spoločných základných noriem podľa článku 1 nariadenia (EÚ) č. 1254/2009, sa považujú za cestujúcich a príručnú batožinu prilietajúcich z tretej krajiny, pokiaľ sa nepotvrdí, že sa títo cestujúci a ich príručná batožina podrobili detekčnej kontrole v súlade s touto kapitolou.“;

                        11.

                        Dopĺňa sa tento bod 4.0.6:

                                    „4.0.6.

                                    Cestujúci a príručná batožina prilietajúci z letiska Únie, kde sa príslušný členský štát odchýlil od spoločných základných noriem podľa článku 1 nariadenia (EÚ) č. 1254/2009, sa považujú za cestujúcich a príručnú batožinu prilietajúcich z tretej krajiny, pokiaľ sa nepotvrdí, že sa títo cestujúci a ich príručná batožina podrobili detekčnej kontrole v súlade s touto kapitolou.“;

                        12.

                        V bode 4.1.1.2 sa písmeno f) nahrádza takto:

                                    „f)

                                    zariadením ETD kombinovaným s ručným detektorom kovov (HHMD),“;

                        13.

                        V bode 4.1.1.2 sa dopĺňajú tieto písmená g) a h):

                                    „g)

                                    zariadením na detekciu kovu v obuvi (SMD),

                                    h)

                                    zariadením na detekciu výbušnín v obuvi (SED).“;

                        14.

                        Bod 4.1.1.9 sa nahrádza takto:

                                    „4.1.1.9.

                                    Psy na detekciu výbušnín, zariadenie ETD, zariadenie SMD a zariadenie SED možno používať iba ako doplnkové spôsoby detekčnej kontroly.“;

                        15.

                        Bod 4.1.3.1 sa nahrádza takto:

                                    „4.1.3.1.

                                    Tekutiny, aerosóly a gély, ktoré majú cestujúci pri sebe, možno oslobodiť od detekčnej kontroly prostredníctvom zariadenia systému detekcie tekutých výbušnín po vstupe do vyhradených bezpečnostných priestorov, ak sú v samostatných nádobách s objemom maximálne 100 mililitrov alebo s ekvivalentným objemom, ktoré sú umiestnené v jednej priehľadnej plastovej taške s objemom maximálne 1 liter, ktorá sa dá opätovne zatvoriť, pričom obsah tejto plastovej tašky sa do nej bez problémov zmestí a taška je úplne zatvorená.“;

                        16.

                        Bod 4.1.3.2. sa vypúšťa;

                        17.

                        Bod 5.0.3. sa mení takto:

                                    „5.0.3.

                                    Podaná batožina prilietajúca z členského štátu, v ktorom sa lietadlo nachádzalo v tranzite po prílete z tretej krajiny neuvedenej v dodatku 5-A alebo z letiska Únie, kde sa príslušný členský štát odchýlil od spoločných základných noriem podľa článku 1 nariadenia (EÚ) č. 1254/2009, sa považuje za podanú batožinu prilietajúcu z tretej krajiny, pokiaľ sa nepotvrdí, že sa táto podaná batožina podrobila detekčnej kontrole v súlade s touto kapitolou.“;

                        18.

                        Dopĺňa sa tento bod 5.0.6:

                                    „5.0.6.

                                    Podaná batožina prilietajúca z letiska Únie, kde sa príslušný členský štát odchýlil od spoločných základných noriem podľa článku 1 nariadenia (EÚ) č. 1254/2009, sa považuje za podanú batožinu prilietajúcu z tretej krajiny, pokiaľ sa nepotvrdí, že sa táto podaná batožina podrobila detekčnej kontrole v súlade s touto kapitolou.“;

                        19.

                        V kapitole 5 sa dodatok 5-A nahrádza takto:

                              „DODATOK 5-A
                              PODANÁ BATOŽINA

                                 TRETIE KRAJINY, AKO AJ INÉ KRAJINY A ÚZEMIA, NA KTORÉ SA V SÚLADE S ČLÁNKOM 355 ZMLUVY O FUNGOVANÍ EURÓPSKEJ ÚNIE NEVZŤAHUJE HLAVA VI TRETEJ ČASTI UVEDENEJ ZMLUVY, KTORÉ SÚ UZNANÉ ZA KRAJINY UPLATŇUJÚCE NORMY BEZPEČNOSTNEJ OCHRANY ROVNOCENNÉ SO SPOLOČNÝMI ZÁKLADNÝMI NORMAMI BEZPEČNOSTNEJ OCHRANY CIVILNÉHO LETECTVA

                              Vzhľadom na podanú batožinu sa za krajiny uplatňujúce normy bezpečnostnej ochrany rovnocenné so spoločnými základnými normami bezpečnostnej ochrany civilného letectva uznávajú tieto tretie krajiny, ako aj iné krajiny a územia, na ktoré sa v súlade s článkom 355 Zmluvy o fungovaní Európskej únie nevzťahuje hlava VI tretej časti uvedenej zmluvy:

                                             Kanada

                                             Faerské ostrovy, pokiaľ ide o letisko Vagar

                                             Grónsko, pokiaľ ide o letisko Kangerlussuaq

                                             Guernsey

                                             Ostrov Man

                                             Jersey

                                             Čierna Hora

                                             Singapurská republika, pokiaľ ide o letisko Changi v Singapure

                                             Izraelský štát, pokiaľ ide o medzinárodné letisko Ben Gurion

                                             Spojené štáty americké

                                    V prípade, že Komisia získa informácie, podľa ktorých normy bezpečnostnej ochrany uplatňované príslušnou treťou alebo inou krajinou, prípadne iným príslušným územím, ktoré majú výrazný vplyv na celkovú úroveň bezpečnostnej ochrany letectva v Únii, prestali byť rovnocenné so spoločnými základnými normami bezpečnostnej ochrany letectva Únie, bezodkladne o tejto skutočnosti informuje príslušné orgány členských štátov.
                              V prípade, že Komisia získa informácie o opatreniach (vrátane kompenzačných opatrení), ktorými sa potvrdí, že došlo k obnoveniu rovnocennosti relevantných noriem bezpečnostnej ochrany letectva uplatňovaných príslušnou treťou alebo inou krajinou, prípadne príslušným územím, bezodkladne o tejto skutočnosti informuje príslušné orgány členských štátov.

                        ;

                        20.

                        Bod 6.1.3 sa vypúšťa;

                        21.

                        V bode 6.8.3.6 sa písmeno d) nahrádza takto:

                                    „d)

                                    obsah zásielky alebo prípadne informáciu, že ide o zlúčenú zásielku a“;

                        22.

                        Na konci bodu 6.8.3.6 sa dopĺňa táto veta:
                        „V prípade zlúčených zásielok subjekt ACC3 alebo oprávnený zástupca overený z hľadiska bezpečnostnej ochrany letectva EÚ (RA3), ktorý zlúčenie vykonal, uchováva vyššie uvedené informácie za každú jednotlivú zásielku aspoň do odhadovaného času príchodu zásielky na prvé letisko v Európskej únii alebo 24 hodín podľa toho, ktoré obdobie je dlhšie.“;

                        23.

                        Dopĺňa sa tento bod 6.8.3.8:

                                    „6.8.3.8.

                                    Tranzitné alebo transferové zásielky prilietajúce z tretej krajiny uvedenej v dodatku 6-I, ktorých sprievodná dokumentácia nespĺňa požiadavky bodu 6.8.3.6, sa pred nasledujúcim letom podrobia opatreniam podľa kapitoly 6.7.“;

                        24.

                        Dopĺňa sa tento bod 6.8.3.9:

                                    „6.8.3.9.

                                    Tranzitné alebo transferové zásielky prilietajúce z tretej krajiny neuvedenej v dodatku 6-I, ktorých sprievodná dokumentácia nespĺňa požiadavky bodu 6.8.3.6, sa pred nasledujúcim letom podrobia opatreniam podľa kapitoly 6.2. Sprievodná dokumentácia zásielok prilietajúcich z tretej krajiny na zozname v dodatku 6-F musí zodpovedať minimálne systému vyhlásenia o bezpečnosti zásielky ICAO.“

                        25.

                        Dopĺňajú sa tieto body 11.0.8 a 11.0.9:
                        11.0.8.   Na účely tejto kapitoly pojem „radikalizácia“ je jav extrémistickej socializácie ľudí zahŕňajúci osvojovanie názorov, postojov a myšlienok, ktoré by mohli viesť k terorizmu.
                        11.0.9.   Na účely tejto kapitoly a bez toho, aby boli dotknuté platné právne predpisy Únie a vnútroštátne právne predpisy, pri určovaní spoľahlivosti fyzickej osoby podstupujúcej proces opísaný v bodoch 11.1.3 a 11.1.4, členské štáty zohľadňujú prinajmenšom:

                                    a)

                                    trestné činy uvedené v prílohe II k smernici Európskeho parlamentu a Rady (EÚ) 2016/681 (*2)

                                    a

                                    b)

                                    trestné činy terorizmu uvedené v smernici Európskeho parlamentu a Rady (EÚ) 2017/541 (*3).

                              Trestné činy uvedené v písmene b) sa považujú za diskvalifikačné zločiny.

                           (*2)  Smernica Európskeho parlamentu a Rady (EÚ) 2016/681 z 27. apríla 2016 o využívaní údajov zo záznamov o cestujúcich (PNR) na účely prevencie, odhaľovania, vyšetrovania a stíhania teroristických trestných činov a závažnej trestnej činnosti (Ú. v. EÚ L 119, 4.5.2016, s. 132)."

                           (*3)  Smernica Európskeho parlamentu a Rady (EÚ) 2017/541 z 15. marca 2017 o boji proti terorizmu, ktorou sa nahrádza rámcové rozhodnutie Rady 2002/475/SVV a mení rozhodnutie Rady 2005/671/SVV (Ú. v. EÚ L 88, 31.3.2017, s. 6).“;"

                        26.

                        Bod 11.1 sa nahrádza takto:
                        „11.1.   PRIJÍMANIE ZAMESTNANCOV
                        11.1.1.   Osoby, ktoré sa prijímajú do zamestnania, aby vykonávali alebo aby boli zodpovedné za vykonávanie detekčnej kontroly, kontroly vstupu alebo iných bezpečnostných kontrol vo vyhradenom bezpečnostnom priestore, úspešne absolvujú posilnenú previerku osoby.
                        11.1.2.   Osoby, ktoré sa prijímajú do zamestnania, aby vykonávali alebo aby boli zodpovedné za vykonávanie detekčnej kontroly, kontroly vstupu alebo iných bezpečnostných kontrol mimo vyhradeného bezpečnostného priestoru, alebo ktoré majú nesprevádzaný prístup k leteckému nákladu a poštovým zásielkam, k poštovým zásielkam leteckého dopravcu a materiálom leteckého dopravcu, dodávkam potrebným počas letu a letiskovým dodávkam, pri ktorých sa vykonali požadované bezpečnostné kontroly, musia mať úspešne absolvovanú posilnenú alebo štandardnú previerku osoby. Pokiaľ nie je v tomto nariadení stanovené inak, príslušný orgán v súlade s platnými vnútroštátnymi predpismi určuje, či je potrebné absolvovať posilnenú alebo štandardnú previerku osoby.
                        11.1.3.   V súlade s platnými pravidlami Únie a vnútroštátnymi právnymi predpismi posilnená previerka osoby prinajmenšom:

                                    a)

                                    potvrdí totožnosť osoby na základe listinného dôkazu;

                                    b)

                                    zahŕňa trestné záznamy vo všetkých štátoch pobytu počas najmenej 5 predchádzajúcich rokov;

                                    c)

                                    zahŕňa zamestnanie, vzdelanie a akékoľvek časové medzery v nich počas najmenej 5 predchádzajúcich rokov;

                                    d)

                                    zahŕňa spravodajské a všetky ďalšie relevantné informácie, ktoré majú príslušné vnútroštátne orgány k dispozícii a ktoré považujú za potenciálne relevantné z hľadiska vhodnosti danej osoby na funkciu, ktorá si vyžaduje posilnenú previerku osoby.

                              11.1.4.   V súlade s platnými pravidlami Únie a vnútroštátnymi právnymi predpismi štandardná previerka osoby prinajmenšom:

                                    a)

                                    potvrdí totožnosť osoby na základe listinného dôkazu;

                                    b)

                                    zahŕňa trestné záznamy vo všetkých štátoch pobytu počas najmenej 5 predchádzajúcich rokov;

                                    c)

                                    zahŕňa zamestnanie, vzdelanie a akékoľvek časové medzery v nich počas najmenej 5 predchádzajúcich rokov.

                              11.1.5.   Štandardná previerka osoby alebo časti posilnenej previerky osoby uvedené v písmene a) až c) sa ukončia pred tým, ako daná osoba absolvuje úvodné školenia v oblasti bezpečnostnej ochrany vyžadujúce prístup k informáciám, ktoré nie sú verejne dostupné vzhľadom na citlivosť z hľadiska bezpečnostnej ochrany. Časť posilnenej previerky osoby uvedená v písmene d) (ak sa vyžaduje) sa ukončí pred tým, ako sa danej osobe povolí vykonávať alebo prevziať zodpovednosť za vykonávanie detekčnej kontroly, kontroly vstupu alebo iných bezpečnostných kontrol.
                        11.1.6.   Posilnené alebo štandardné previerky osoby sa považujú za neúspešné, ak nie sú uspokojivo splnené všetky prvky uvedené v bodoch 11.1.3, resp. 11.1.4, alebo ak sa kedykoľvek ukáže, že tieto prvky neposkytujú potrebnú mieru uistenia o spoľahlivosti danej osoby.
                        Členské štáty sa usilujú o zriadenie vhodných a účinných mechanizmov na zabezpečenie výmeny informácií na vnútroštátnej úrovni, ako aj s inými štátmi, na účely vypracovania a vyhodnotenia informácií, ktoré majú význam pre previerku osoby.
                        11.1.7.   Na previerky osoby sa vzťahuje:

                                    a)

                                    mechanizmus priebežnej kontroly prvkov uvedených v bodoch 11.1.3 a 11.1.4, pričom sa príslušnému orgánu, prevádzkovateľovi, resp. vydávajúcemu subjektu bezodkladne oznámi akákoľvek skutočnosť, ktorá môže ovplyvniť spoľahlivosť danej osoby. Konkrétne podmienky oznamovania, výmeny informácií a obsahu týchto informácií vymieňaných medzi príslušnými orgánmi, prevádzkovateľmi a subjektmi sa stanoví a monitoruje v súlade s vnútroštátnymi právnymi predpismi; alebo

                                    b)

                                    opakovanie previerok osoby v pravidelných intervaloch – najviac 12-mesačných pri posilnených previerkach a najviac 3-ročných pri štandardných previerkach.

                              11.1.8.   Proces prijímania do zamestnania v prípade všetkých osôb, ktoré sa majú prijať na základe bodov 11.1.1 a 11.1.2, pozostáva prinajmenšom z písomnej žiadosti a fázy pohovoru na účely počiatočného posúdenia schopností a vlôh.
                        11.1.9.   Osoby, ktoré sa prijmú na vykonávanie bezpečnostných kontrol, musia mať duševné a fyzické schopnosti a vlohy potrebné na efektívne vykonávanie určených úloh a je potrebné ich informovať o charaktere týchto požiadaviek na začiatku procesu prijímania.
                        Tieto schopnosti a vlohy sa posudzujú počas prijímacieho procesu a pred ukončením akéhokoľvek skúšobného obdobia.
                        11.1.10.   Záznamy o prijímacom procese vrátane výsledkov všetkých hodnotiacich testov sa uchovávajú v prípade všetkých osôb prijatých do zamestnania na základe bodov 11.1.1 a 11.1.2 najmenej počas trvania ich pracovnej zmluvy.
                        11.1.11.   S cieľom riešiť problém vnútorných hrozieb a bez toho, aby bol dotknutý príslušný obsah odbornej prípravy pracovníkov a ich schopnosti uvedené v bode 11.2, programy bezpečnostnej ochrany prevádzkovateľov a subjektov uvedené v článkoch 12, 13 a 14 nariadenia (ES) č. 300/2008 musia zahŕňať primerané vnútorné politiky a súvisiace opatrenia zvyšujúce povedomie zamestnancov a podporujúce kultúru bezpečnosti.
                        11.1.12.   Previerky osoby úspešne dokončené do 31. decembra 2020 sú platné až do skončenia ich platnosti alebo najneskôr do 30. júna 2023 podľa toho, ktorý dátum nastane skôr.“;

                        27.

                        Na konci bodu 11.1.2 sa dopĺňa táto veta:
                        „previerky pred nástupom do zamestnania sa prestanú vykonávať do 31. júla 2019. Osoby, ktoré absolvovali previerku pred nástupom do zamestnania, absolvujú previerku osoby najneskôr do 30. júna 2020.“

                        28.

                        V bode 11.2.2 sa písmeno k) nahrádza takto:

                                    „k)

                                    schopnosť zrozumiteľne a presvedčivo komunikovať a“;

                        29.

                        V bode 11.2.2 sa dopĺňa toto písmeno l):

                                    „l)

                                    znalosť prvkov prispievajúcich k vytvoreniu stabilnej a odolnej kultúry bezpečnosti na pracovisku a v sektore letectva, okrem iného vrátane aspektov vnútorných hrozieb a radikalizácie.“;

                        30.

                        V bode 11.2.3.2 sa písmeno b) nahrádza takto:

                                    „b)

                                    informovanosť o príslušných právnych požiadavkách a znalosť prvkov prispievajúcich k vytvoreniu stabilnej a odolnej kultúry bezpečnosti na pracovisku a v sektore letectva, okrem iného vrátane aspektov vnútorných hrozieb a radikalizácie,“;

                        31.

                        V bode 11.2.3.3 sa písmeno b) nahrádza takto:

                                    „b)

                                    informovanosť o príslušných právnych požiadavkách a znalosť prvkov prispievajúcich k vytvoreniu stabilnej a odolnej kultúry bezpečnosti na pracovisku a v sektore letectva, okrem iného vrátane aspektov vnútorných hrozieb a radikalizácie,“;

                        32.

                        V bode 11.2.3.6 sa písmeno a) nahrádza takto:

                                    „a)

                                    znalosť právnych požiadaviek, pokiaľ ide o bezpečnostné prehliadky lietadiel a znalosť prvkov prispievajúcich k vytvoreniu stabilnej a odolnej kultúry bezpečnosti na pracovisku a v sektore letectva, okrem iného vrátane aspektov vnútorných hrozieb a radikalizácie,“;

                        33.

                        V bode 11.2.3.7 sa písmeno a) nahrádza takto:

                                    „a)

                                    znalosť metód na ochranu a zabránenie pred neoprávneným vstupom do lietadla a znalosť prvkov prispievajúcich k vytvoreniu stabilnej a odolnej kultúry bezpečnosti na pracovisku a v sektore letectva, okrem iného vrátane aspektov vnútorných hrozieb a radikalizácie,“;

                        34.

                        V bode 11.2.3.8 sa písmeno b) nahrádza takto:

                                    „b)

                                    informovanosť o príslušných právnych požiadavkách a znalosť prvkov prispievajúcich k vytvoreniu stabilnej a odolnej kultúry bezpečnosti na pracovisku a v sektore letectva, okrem iného vrátane aspektov vnútorných hrozieb a radikalizácie.“;

                        35.

                        V bode 11.2.3.9 sa písmeno b) nahrádza takto:

                                    „b)

                                    informovanosť o príslušných právnych požiadavkách a znalosť prvkov prispievajúcich k vytvoreniu stabilnej a odolnej kultúry bezpečnosti na pracovisku a v sektore letectva, okrem iného vrátane aspektov vnútorných hrozieb a radikalizácie.“;

                        36.

                        V bode 11.2.3.10 sa písmeno b) nahrádza takto:

                                    „b)

                                    informovanosť o príslušných právnych požiadavkách a znalosť prvkov prispievajúcich k vytvoreniu stabilnej a odolnej kultúry bezpečnosti na pracovisku a v sektore letectva, okrem iného vrátane aspektov vnútorných hrozieb a radikalizácie.“;

                        37.

                        V bode 11.2.6.2 sa písmeno b) nahrádza takto:

                                    „b)

                                    informovanosť o príslušných právnych požiadavkách a znalosť prvkov prispievajúcich k vytvoreniu stabilnej a odolnej kultúry bezpečnosti na pracovisku a v sektore letectva, okrem iného vrátane aspektov vnútorných hrozieb a radikalizácie.“;

                        38.

                        V bode 11.2.7 sa písmeno b) nahrádza takto:

                                    „b)

                                    informovanosť o príslušných právnych požiadavkách a znalosť prvkov prispievajúcich k vytvoreniu stabilnej a odolnej kultúry bezpečnosti na pracovisku a v sektore letectva, okrem iného vrátane aspektov vnútorných hrozieb a radikalizácie.“;

                        39.

                        V bode 11.3.1 sa písmeno b) nahrádza takto:

                                    „b)

                                    v prípade osôb, ktoré pracujú s röntgenovým zariadením alebo zariadením EDS, opakovanej certifikácii najmenej každé 3 roky a“;

                        40.

                        Bod 11.3.2 sa nahrádza takto:

                                    „11.3.2.

                                    Osoby, ktoré pracujú s röntgenovým zariadením alebo zariadením EDS, absolvujú štandardný test interpretácie zobrazení ako súčasť základnej certifikácie alebo schvaľovacieho postupu.“;

                        41.

                        Bod 11.3.3 sa nahrádza takto:

                                    „11.3.3.

                                    Opakovaná certifikácia alebo opakovaný schvaľovací postup v prípade osôb, ktoré pracujú s röntgenovým zariadením alebo zariadením EDS, zahŕňa štandardný test interpretácie zobrazení a hodnotenie pracovného výkonu.“;

                        42.

                        V bode 11.4.1 sa vypúšťa tento odsek:
                        „Výsledky testov sa dajú k dispozícii danej osobe a zaznamenajú sa a môžu sa vziať do úvahy ako súčasť opakovanej certifikácie alebo opakovaného schvaľovacieho postupu.“;

                        43.

                        Bod 11.4.2 sa nahrádza takto:

                                    „11.4.2.

                                    Hodnotenie výkonu jednotlivých pracovníkov detekčnej kontroly sa vykonáva na konci každého šesťmesačného obdobia. Výsledky tohto hodnotenia:

                                                a)

                                                sa danej osobe poskytnú a zaznamenajú sa;

                                                b)

                                                sa použijú na identifikáciu slabých stránok a ako vstup na prispôsobenie budúcich školení a testovania s cieľom tieto slabé stránky odstrániť a

                                                c)

                                                môžu byť zohľadnené pri opakovanej certifikácii alebo opakovanom schvaľovacom postupe.“;

                        44.

                        Bod 11.5.1 písm. a) sa nahrádza takto:

                                    „a)

                                    úspešné absolvovanie posilnenej previerky osoby v súlade s bodom 11.1.3,“;

                        45.

                        V bode 11.6.3.5 sa písmeno a) nahrádza takto:

                                    „a)

                                    absolvovať posilnenú previerku osoby v súlade s bodom 11.1.3,“;

                        46.

                        V bode 11.6.5.5 sa dopĺňa táto veta:
                        „Ručné parafovanie každej strany možno nahradiť elektronickým podpisom celého dokumentu.“;

                        47.

                        Dopĺňajú sa tieto body 12.0.4 a 12.0.5:
                        12.0.4.   Ak sa kombinuje viacero typov bezpečnostných zariadení, každý musí byť v súlade s vymedzenými špecifikáciami a spĺňať normy podľa tejto kapitoly, a to samostatne i v súčinnosti.
                        12.0.5.   Zariadenia sa umiestnia, inštalujú a udržiavajú v súlade s požiadavkami výrobcov zariadení.“;

                        48.

                        Bod 12.1.1.8. sa vypúšťa;

                        49.

                        V bode 12.5.1.1 sa posledná veta nahrádza takto:
                        „V prípade, že sa CTI TIP zavedie so zariadením EDS používaným výlučne pre detekčnú kontrolu podanej batožiny, požiadavka v písmene b) sa uplatňuje až od 1. septembra 2020.“;

                        50.

                        Dopĺňa sa tento bod 12.11.2.3:

                                    „12.11.2.3.

                                    Norma 2.1 sa uplatňuje na bezpečnostné skenery nainštalované od 1. januára 2021.“;

                        51.

                        Bod 12.12 sa nahrádza takto:
                        „12.12.   ZARIADENIE NA DETEKČNÚ KONTROLU OBUVI
                        12.12.1.   Všeobecné zásady

                        12.12.1.1.   Zariadenie na detekciu kovu v obuvi (SMD) musí byť schopné detegovať a prostredníctvom spustenia výstražného zariadenia upozorniť minimálne na špecifikované kovové predmety, a to jednotlivo aj v kombinácii.
                        12.12.1.2.   Zariadenie na detekciu výbušnín v obuvi (SED) musí byť schopné detegovať a prostredníctvom spustenia výstražného zariadenia upozorniť minimálne na špecifikované výbušné predmety.
                        12.12.1.3.   Detekcia prostredníctvom SMD a SED musí byť nezávislá od polohy a orientácie kovového alebo výbušného predmetu.
                        12.12.1.4.   SMD a SED musia byť umiestnené na pevnom podklade.
                        12.12.1.5.   SMD a SED musia byť vybavené vizuálnym indikátorom, ktorý signalizuje, že zariadenie je v prevádzke.
                        12.12.1.6.   Prostriedky na úpravu nastavení detekcie SMD a SED musia byť chránené a prístupné len oprávneným osobám.
                        12.12.1.7.   Keď SMD odhalí kovové predmety podľa bodu 12.12.1.1, musí vydať aspoň vizuálnu výstrahu a zvukovú výstrahu. Oba druhy výstrah musia byť rozpoznateľné na vzdialenosť 1 metra.
                        12.12.1.8.   Keď SED odhalí výbušné predmety podľa bodu 12.12.1.2, musí vydať aspoň vizuálnu výstrahu a zvukovú výstrahu. Oba druhy výstrah musia byť rozpoznateľné na vzdialenosť 1 metra.
                        12.12.2.   Normy pre SMD

                        12.12.2.1.   Uplatňujú sa dve normy pre SMD. Podrobné požiadavky, pokiaľ ide o tieto normy, sú stanovené vo vykonávacom rozhodnutí Komisie C(2015) 8005.
                        12.12.2.2.   Všetky SMD používané výlučne na detekčnú kontrolu osôb iných, ako sú cestujúci, musia spĺňať minimálne normu 1.
                        12.12.2.3.   Všetky SMD používané na detekčnú kontrolu cestujúcich musia spĺňať normu 2.
                        12.12.2.4.   Všetky SMD musia byť schopné zistiť dôvod spustenia výstražného zariadenia na rámovom detektore kovov, a to v oblasti medzi povrchom podrážky obuvi a aspoň 35 cm smerom nahor.
                        12.12.3.   Norma pre SED

                        12.12.3.1.   Podrobné požiadavky, pokiaľ ide o túto normu, sú stanovené vo vykonávacom rozhodnutí Komisie C(2015) 8005.“;

                        52.

                        Dopĺňa sa tento bod 12.14:
                        „12.14   ZARIADENIE NA DETEKCIU VÝBUŠNÝCH PÁR (EVD)
                        12.14.1.   Normy pre EVD

                        12.14.1.1.   Všetky zariadenia EVD používané na detekčnú kontrolu podanej batožiny alebo nákladu musia spĺňať minimálne normu 1.
                        12.14.1.2.   Všetky zariadenia EVD používané na detekčnú kontrolu osôb alebo príručnej batožiny musia spĺňať minimálne normu 3.
                        12.14.1.3.   Podrobné požiadavky, pokiaľ ide o tieto normy, sú stanovené vo vykonávacom rozhodnutí Komisie C(2015) 8005.“;

               (*1)  Nariadenie Komisie (EÚ) č. 1254/2009 z 18. decembra 2009, ktorým sa umožňuje členským štátom výnimka zo spoločných základných noriem v oblasti bezpečnostnej ochrany civilného letectva a prijímanie alternatívnych bezpečnostných opatrení (Ú. v. EÚ L 338, 19.12.2009, s. 17).“;

               (*2)  Smernica Európskeho parlamentu a Rady (EÚ) 2016/681 z 27. apríla 2016 o využívaní údajov zo záznamov o cestujúcich (PNR) na účely prevencie, odhaľovania, vyšetrovania a stíhania teroristických trestných činov a závažnej trestnej činnosti (Ú. v. EÚ L 119, 4.5.2016, s. 132).

               (*3)  Smernica Európskeho parlamentu a Rady (EÚ) 2017/541 z 15. marca 2017 o boji proti terorizmu, ktorou sa nahrádza rámcové rozhodnutie Rady 2002/475/SVV a mení rozhodnutie Rady 2005/671/SVV (Ú. v. EÚ L 88, 31.3.2017, s. 6).“;“


title: Vykonávacie nariadenie Komisie (EÚ) 2019/138 z 29. januára 2019, ktorým sa menia nariadenia (ES) č. 1356/2004, (ES) č. 1464/2004, (ES) č. 786/2007, (ES) č. 971/2008, (EÚ) č. 1118/2010, (EÚ) č. 169/2011 a vykonávacie nariadenia (EÚ) č. 888/2011 a (EÚ) č. 667/2013, pokiaľ ide o názov držiteľa povolenia pre určité kŕmne doplnkové látky (Text s významom pre EHP)

text:
                  30.1.2019

                  SK

                  Úradný vestník Európskej únie

                  L 26/1

         VYKONÁVACIE NARIADENIE KOMISIE (EÚ) 2019/138
         z 29. januára 2019,
         ktorým sa menia nariadenia (ES) č. 1356/2004, (ES) č. 1464/2004, (ES) č. 786/2007, (ES) č. 971/2008, (EÚ) č. 1118/2010, (EÚ) č. 169/2011 a vykonávacie nariadenia (EÚ) č. 888/2011 a (EÚ) č. 667/2013, pokiaľ ide o názov držiteľa povolenia pre určité kŕmne doplnkové látky
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (1), a najmä na jeho článok 13 ods. 3,
         vzhľadom na to, že:

                     (1)

                     V súlade so smernicou Rady 70/524/EHS (2) boli monenzín sodný a narazín povolené ako kŕmne doplnkové látky nariadeniami Komisie (ES) č. 1356/2004 (3) a (ES) č. 1464/2004 (4).

                     (2)

                     V súlade s nariadením Európskeho parlament a Rady (ES) č. 1831/2003 boli endo-1,4-beta-manáza a diklazuril povolené ako kŕmne doplnkové látky nariadeniami Komisie (ES) č. 786/2007 (5), (ES) č. 971/2008 (6), (EÚ) č. 1118/2010 (7), (EÚ) č. 169/2011 (8) a vykonávacími nariadeniami Komisie (EÚ) č. 888/2011 (9) a (EÚ) č. 667/2013 (10).

                     (3)

                     Držiteľ povolenia, ktorým je spoločnosť Eli Lilly and Company Ltd., predložil žiadosť v súlade s článkom 13 ods. 3 nariadenia (ES) č. 1831/2003 s návrhom na zmenu názvu držiteľa povolenia pre príslušné kŕmne doplnkové látky.

                     (4)

                     Držiteľ povolenia tvrdí, že s účinnosťou od 30. marca 2018 vlastní práva na uvádzanie príslušných doplnkových látok na trh spoločnosť Elanco GmbH, ktorá je divíziou spoločnosti Eli Lilly and Company Ltd. Držiteľ povolenia predložil na podporu svojej žiadosti príslušné údaje.

                     (5)

                     Navrhovaná zmena podmienok povolenia je výhradne administratívnej povahy a nezahŕňa nové posúdenie príslušných doplnkových látok. Európsky úrad pre bezpečnosť potravín bol o žiadosti informovaný.

                     (6)

                     Aby spoločnosť Elanco GmbH mohla využívať svoje práva na uvádzanie uvedených doplnkových látok na trh, je nevyhnutné, aby sa zmenili podmienky príslušných povolení.

                     (7)

                     Nariadenia (ES) č. 1356/2004, (ES) č. 1464/2004, (ES) č. 786/2007, (ES) č. 971/2008, (EÚ) č. 1118/2010, (EÚ) č. 169/2011 a vykonávacie nariadenia (EÚ) č. 888/2011 a (EÚ) č. 667/2013 by sa preto mali zodpovedajúcim spôsobom zmeniť.

                     (8)

                     Keďže neexistujú bezpečnostné dôvody na okamžité uplatňovanie zmien zavedených týmto nariadením, je vhodné stanoviť prechodné obdobie, počas ktorého sa môžu spotrebovať existujúce zásoby.

                     (9)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Zmena nariadenia (ES) č. 1356/2004
            V druhom stĺpci prílohy k nariadeniu (ES) č. 1356/2004 sa slová „Eli Lilly and Company Limited“ nahrádzajú slovami „Elanco GmbH“.

            Článok 2
            Zmena nariadenia (ES) č. 1464/2004
            V druhom stĺpci prílohy k nariadeniu (ES) č. 1464/2004 sa slová „Eli Lilly and Company Limited“ nahrádzajú slovami „Elanco GmbH“.

            Článok 3
            Zmena nariadenia (ES) č. 786/2007
            V druhom stĺpci prílohy k nariadeniu (ES) č. 786/2007 sa slová „spoločnosť Eli Lilly and Company Ltd.“ nahrádzajú slovami „Elanco GmbH“.

            Článok 4
            Zmena nariadenia (ES) č. 971/2008
            V druhom stĺpci prílohy k nariadeniu (ES) č. 971/2008 sa slová „Eli Lilly and Company Ltd.“ nahrádzajú slovami „Elanco GmbH“.

            Článok 5
            Zmena nariadenia (EÚ) č. 1118/2010
            V druhom stĺpci prílohy k nariadeniu (EÚ) č. 1118/2010 sa slová „Eli Lilly and Company Ltd.“ nahrádzajú slovami „Elanco GmbH“.

            Článok 6
            Zmena nariadenia (EÚ) č. 169/2011
            V druhom stĺpci prílohy k nariadeniu (EÚ) č. 169/2011 sa slová „Eli Lilly and Company Ltd.“ nahrádzajú slovami „Elanco GmbH“.

            Článok 7
            Zmena nariadenia (EÚ) č. 888/2011
            V druhom stĺpci prílohy k nariadeniu (EÚ) č. 888/2011 sa slová „Eli Lilly and Company Ltd.“ nahrádzajú slovami „Elanco GmbH“.

            Článok 8
            Zmena nariadenia (EÚ) č. 667/2013
            Nariadenie (EÚ) č. 667/2013 sa mení takto:

                        1.

                        V názve nariadenia sa slová „Eli Lilly and Company Ltd.“ nahrádzajú slovami „Elanco GmbH“.

                        2.

                        V druhom stĺpci prílohy sa slová „Eli Lilly and Company Ltd.“ nahrádzajú slovami „Elanco GmbH“.

            Článok 9
            Prechodné opatrenie
            Monenzín sodný, narazín, endo-1,4-beta-mananáza a diklazuril vyrobené a označené predo dňom nadobudnutia účinnosti tohto nariadenia v súlade s pravidlami uplatniteľnými pred uvedeným dňom sa môžu naďalej uvádzať na trh a používať až do vyčerpania zásob.

            Článok 10
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 29. januára 2019

                  Za Komisiu

                  predseda

               Jean-Claude JUNCKER

            (1)  Ú. v. EÚ L 268, 18.10.2003, s. 29.

            (2)  Smernica Rady z 23. novembra 1970 o prídavných látkach do krmív (Ú. v. ES L 270, 14.12.1970, s. 1).

            (3)  Nariadenie Komisie (ES) č. 1356/2004 zo 26. júla 2004 týkajúce sa desaťročného povolenia prísady Elancoban v krmivách, ktorá patrí do skupiny kokcidiostatík a iných liečivých látok (Ú. v. EÚ L 251, 27.7.2004, s. 6).

            (4)  Nariadenie Komisie (ES) č. 1464/2004 zo 17. augusta 2004 o povolení doplnkovej látky do krmív „Monteban“ patriacej do skupiny kokcidiostatiká a iné liečivé látky na desať rokov (Ú. v. EÚ L 270, 18.8.2004, s. 8).

            (5)  Nariadenie Komisie (ES) č. 786/2007 zo 4. júla 2007 týkajúce sa povolenia endo-1,4-beta-mananázy ES 3.2.1.78 (Hemicell) ako kŕmnej doplnkovej látky (Ú. v. EÚ L 175, 5.7.2007, s. 8).

            (6)  Nariadenie Komisie (ES) č. 971/2008 z 3. októbra 2008 týkajúce sa nového použitia kokcidiostatika ako kŕmnej doplnkovej látky (Ú. v. EÚ L 265, 4.10.2008, s. 3).

            (7)  Nariadenie Komisie (EÚ) č. 1118/2010 z 2. decembra 2010 o povolení diklazurilu ako kŕmnej doplnkovej látky pre kurčatá na výkrm (držiteľ povolenia: Janssen Pharmaceutica N.V.), ktorým sa mení a dopĺňa nariadenie (ES) č. 2430/1999 (Ú. v. EÚ L 317, 3.12.2010, s. 5).

            (8)  Nariadenie Komisie (EÚ) č. 169/2011 z 23. februára 2011 o povolení diklazurilu ako kŕmnej doplnkovej látky pre perličky (držiteľ povolenia Janssen Pharmaceutica N.V.) (Ú. v. EÚ L 49, 24.2.2011, s. 6).

            (9)  Vykonávacie nariadenie Komisie (EÚ) č. 888/2011 z 5. septembra 2011 o povolení diklazurilu ako kŕmnej doplnkovej látky pre morky na výkrm (držiteľ povolenia: Janssen Pharmaceutica N.V.), ktorým sa mení a dopĺňa nariadenie (ES) č. 2430/1999 (Ú. v. EÚ L 229, 6.9.2011, s. 9).

            (10)  Vykonávacie nariadenie Komisie (EÚ) č. 667/2013 z 12. júla 2013 o povolení diklazurilu ako kŕmnej doplnkovej látky pre kurčatá chované na znášku (držiteľ povolenia: Eli Lilly and Company Ltd.), ktorým sa zrušuje nariadenie (ES) č. 162/2003 (Ú. v. EÚ L 192, 13.7.2013, s. 35).